देश में अब तक कोरोना रोधी टीके की 24 करोड़ से अधिक खुराक दी गईं
केंद्रीय स्वास्थ्य मंत्रालय ने बुधवार को कहा कि देश में अब तक कोविड-19 रोधी टीके की 24 करोड़ से अधिक खुराक दी जा चुकी है।
नई दिल्ली: केंद्रीय स्वास्थ्य मंत्रालय ने बुधवार को कहा कि देश में अब तक कोविड-19 रोधी टीके की 24 करोड़ से अधिक खुराक दी जा चुकी है। मंत्रालय की ओर से कहा गया कि बुधवार को 18-44 आयु वर्ग के 19,24,924 लाभार्थियों को टीके की पहली खुराक और 86,450 लोगों को दूसरी खुराक दी गई। अब तक राज्यों और केंद्र शासित प्रदेशों में 18-44 आयु वर्ग के 3,38,08,845 लोगों को टीके की पहली खुराक और 4,05,114 लोगों को दूसरी खुराक दी जा चुकी है। मंत्रालय ने कहा कि बिहार, दिल्ली, गुजरात, हरियाणा, कर्नाटक, मध्य प्रदेश, महाराष्ट्र, राजस्थान, तमिलनाडु, तेलंगाना, उत्तर प्रदेश और पश्चिम बंगाल में 18-44 आयु वर्ग के 10-10 लाख से अधिक लाभार्थियों को टीके की पहली खुराक दी जा चुकी है। बुधवार को शाम सात बजे की रिपोर्ट के अनुसार देश में अब तक टीके की 24,24,79,167 खुराक दी जा चुकी है। इनमें से 1,00,12,624 स्वास्थ्य कर्मियों को पहली खुराक और 69,11,311 स्वास्थ्य कर्मियों को दूसरी खुराक दी गई है। अग्रिम मोर्चे पर तैनात 1,64,71,228 कर्मियों को टीके की पहली खुराक और 87,51,277 कर्मियों को दूसरी खुराक दी जा चुकी है। इसके अलावा 45-60 आयु वर्ग के 7,33,23,267 लाभार्थियों को पहली खुराक और 1,16,22,718 लाभार्थियों को दूसरी खुराक मिल चुकी है। मंत्रालय ने बताया कि बुधवार को देशव्यापी टीकाकरण का 145वां दिन था जब कोविड-19 रोधी टीके की कुल 31,31,759 खुराक दी गई।